Віктар Мікалаевіч Дашкевіч

**Ві́ктар Мікала́евіч Дашке́віч** (3 студзеня 1945, Вяціцераўка, Чашніцкі раён, Віцебская вобласць — 31 сакавіка 2020, ) — беларускі акцёр. Заслужаны артыст Рэспублікі Беларусь (2016).

## Біяграфія 
З 1969 па 1973 год навучаўся ў Беларускім дзяржаўным тэатральна-мастацкім інстытуце (курс Веры Рэдліх). З 1973 па 1990 год працаваў у Нацыянальным акадэмічным драматычным тэатры імя Якуба Коласа. З 1990 па 1991 год працаваў дырэктарам Беларускага тэатра «Лялька» (Віцебск). З 1991 года працаваў у Нацыянальным акадэмічным драматычным тэатры імя Якуба Коласа. З 1981 па 1990 год, з 1991 па 2007 год выконваў абавязкі загадчыка трупы тэатра імя Якуба Коласа.

20 сакавіка 2020 года Віктар Дашкевіч і ягоная жонка Святлана, загадчыца тэатральнай трупы, адчулі сябе кепска, паднялася тэмпература. На наступны дзень іх паклалі ў лякарню. У мужчыны, які ўжо меў хранічную абструкцыйную хваробу лёгкіх, пацвердзілі COVID-19. Тыдзень ён быў у рэанімацыі на апараце штучнай вентыляцыі лёгкіх. У ноч на 31 сакавіка памёр. Віктар Дашкевіч стаў першай ахвярай каранавіруса ў Беларусі ў часе пандэміі COVID-19 2019—2020 гадоў. Пахаваны на праваслаўных Георгіеўскіх могілках каля вёскі Койтава.

## Узнагароды 
За вялікі ўклад у эстэтычнае і духоўнае выхаванне гледачоў, актыўную асветніцкую дзейнасць на творчых сустрэчах з гледачом, радыё і тэлебачанні Віктар Дашкевіч узнагароджаны Ганаровай граматай Кабінета Міністраў Рэспублікі Беларусь (1996), Ганаровай граматай Нацыянальнага сходу Рэспублікі Беларусь (2006), нагрудным знакам Міністэрства культуры «За ўклад у развіццё культуры Беларусі» (2003), медалём Францыска Скарыны (2010), дыпломам Беларускага Саюза тэатральных дзеячаў (2011).

## Ролі ў тэатры 
* Захар («Шагал… Шагал…» паводле п’есы Уладзіміра Драздова «Прамы вагон да Парыжа з усімі перасадкамі»)
* Мацей («Несцерка» Віталя Вольскага)
* Пётр Адамавіч («Пазычанае шчасце» Фёдара Палачаніна)
* Ураднік («Жарты» паводле п’есы «Прымакі» Янкі Купалы)
* Чыпалонэ («Прыгоды Чыпаліна» Андрэя Бадуліна, Аляксандра Чутко)
* Місена («Дурнічка» Лопэ дэ Вэгі)
* Службовец банка («Смешныя людзі» паводле аднаактовых п’ес Антона Чэхава «Пра шкоду тытуню», «Юбілей», «Прапанова»)
* Капітан Вельмідоўгаяпанчоха («Пэпі» — лібрэта Юлія Кіма паводле твораў Астрыд Ліндгрэн)
* прафесар Райсер («Доктар філасофіі» Браніслава Нушыча)
* Севяр’ян («Яшчэ раз пра каханне» паводле апавяданняў Васіля Шукшына («Сцёпкава каханне»))
* Старшы Касец («Кот у ботах» пераклад Алеся Замкоўскага паводле Шарля Перо)
* Палікар («Званы Віцебска» Уладзіміра Караткевіча)
* Хамутоў («Правінцыйныя анекдоты» Аляксандра Вампілава)
* Ерамееў («Летась у Чулімску» Аляксандра Вампілава)
* Арсен («Чужы» Л. Ніканенкі)
* Добчынскі («Рэвізор» Мікалая Гогаля)
* Мнішак («Чорная нявеста» Аляксея Дударава)
* Мюлер («Тузы» Урса Відмера)
* Скацінін («Недарасць» Дзяніса Фанвізіна)
* Савецкі следчы («От цо да!» Сакрата Яновіча)
* Сорын («Чайка» Антона Чэхава)
* Сцяпан («Памінальная малітва» Рыгора Горына)
* Знакаміты пісьменнік («І смех, і слёзы, і Любоў» паводле п’есы Уладзіміра Набокава «Падзея»)
* Радзівон Мікалаевіч («Старамодная камедыя» Аляксея Арбузава)
* Лука Скарына («Кракаўскі студэнт» Георгія Марчука)
* Пастар («Бацька» Аўгуста Стрындберга)
* Вучань («Апошнія сведкі» паводле аднайменнай мастацка-дакументальнай кнігі Святланы Алексіевіч)
* Мамаеў («Мудрацы…» паводле п’есы Аляксандра Астроўскага «На ўсякага мудраца даволі прастаты»)
* Рэджы («Квартэт» Рональда Харвуда)
* Сьвятар («Візіт дамы» паводле п’есы Фрыдрыха Дзюрэнмата «Візіт старой дамы»)
* Эдуард («Парадоксы пачуццяў» Сяргея Сергіенкі)
* Грынь Дубатоўк («Дзікае паляванне караля Стаха» паводле аднайменнай аповесці Уладзіміра Караткевіча)
* мітрапаліт Балвановіч («Хрыстос прызямліўся ў Гародні» паводле аднайменнага рамана Уладзіміра Караткевіча)
* Эскал, князь Вероны («Рамэа і Джульета» Уільяма Шэкспіра)
* Дзед, Сівы («Песні ваўка» Вячаслава Паніна)

## Спасылкі 
* 
* 

Катэгорыя:Акцёры тэатра Беларусі
Катэгорыя:Выпускнікі Беларускай акадэміі мастацтваў
Катэгорыя:Постаці Нацыянальнага акадэмічнага драматычнага тэатра імя Якуба Коласа
Катэгорыя:Памерлі ад каранавіруснай інфекцыі COVID-19